Senatorul PNL de Suceava Constantin Daniel Cadariu i-a solicitat „imperativ” premierului României, Marcel Ciolacu, să facă modernizarea magistralei de cale ferată de la Focșani până la Siret și nu până la Roman. Constantin Daniel Cadariu i-a cerut acest lucru după ce Marcel Ciolacu a anunțat săptămâna trecută, în debutul ședinței de guvern, că Executivul investește 11 miliarde de lei pentru refacerea liniei de cale ferată de la Focșani până la Roman, o investiție din fonduri europene pentru aproape 150 de kilometri de cale ferată, cu termen de realizare de trei ani.
„Sper că premierul României nu-și propune să jignească o dată în plus nordul Moldovei și pe suceveni, întrucât a anunțat modernizarea unui tronson de cale ferată de la Focșani doar până la Roman. Îi solicit imperativ ca modernizarea să se facă până la Siret, argumentat și de faptul că astfel ar putea fi descongestionat transportul rutier de mărfuri din Ucraina spre sudul României și sudul Europei”, a precizat parlamentarul liberal. El a adăugat că își dorește ca PSD să nu procedeze ca în cazul autostrăzii A7, ”pe care au blocat-o doar până la Pașcani și pentru care a fost nevoie de o muncă imensă a președintelui Flutur pentru ca tronsonul de la Pașcani la Siret să fie finanțat la regim de autostradă”.
„Dacă ar conștientiza acest lucru, premierul României ar avea prilejul să mai șteargă din impresia profund negativă în rândul moldovenilor și al sucevenilor atunci când a jignit întreaga Moldovă cu discursul de la Timișoara, când Marcel Ciolacu a afirmat «Buzăul nu e în Moldova şi vă rog frumos să nu mă jigniţi». În același timp, îi reamintesc <copilului> care se lăuda că servește cafeaua de dimineață cu ministrul Transporturilor că și județul Suceava face parte din România și are nevoie de magistrale modernizate de cale ferată și ar fi un bun prilej să-și demonstreze influența în fața acestui ministru. Dacă o are”, a încheiat Constantin Daniel Cadariu.